Упраўленне адукацыі Карэліцкага раённага выканаўчага камітэта

Дзяржаўная установа адукацыі “Дзіцячы сад г.п.Мір”

**МАЯ МАЛАЯ РАДЗІМА**

Канспект занятка па адукацыйнай вобласці “Дзіця і грамадства”

ў старшай групе

Круглік С.В.,

выхавацель дашкольнай адукацыі

вышэйшай кваліфікацыйнай

катэгорыі

**2023**

*Праграмныя задачы*: пашыраць і паглыбляць веды дзяцей пра свой родны пасёлак, пазнаёміцца з легендай пра г.п.Мір, далучаць дзяцей да гісторыі свайго пасёлка, фарміраваць цікавасць да даўняга і сучаснага г.п. Мір, фарміраваць пачуццё павагі да свайго народа, гонар за яго поспехі, садзейнічаць развіццю любові, павагі да суайчыннікаў.

*Абсталяванне:* відэаматэрыял “Пасёлак Мір”, тэатр на кубіках для паказу легенды пра паходжанне назвы пасёлка Мір, дыдактычная гульня “Складзі карту Рэспублікі Беларусь”, альбомы, фарбы, пэндзлікі, беларускія мелодыі.

**Ход занятка**

*Выхавацель*: Дзеці, давайце павітаемся на роднай мове. (*Дзеці вітаюцца: “Добры дзень”, “Прывітанне”, “Дзень добры”, “Вітаем вас”, “Мы рады вас бачыць”).*

*Выхавацель*: Сёння мы з вамі будзем гаварыць пра Радзіму. Якія прыказкі пра Радзіму вы ведаеце?

*Дзеці гавораць:*

Родная зямелька – як зморанаму пасцелька.

На чужыне і камар загіне.

У сваім краі, як у раі.

Дарагая  тая  хатка,  дзе радзіла мяне матка.

Усюды добра, а дома лепш за ўсё.  
Дома і вуглы дапамагаюць.

Для  ўсякай  птушкі  сваё гняздо міла.

Чужая старана—цёмны лес.

У сваім краі, як у раі.

Кожнаму свой куток мілы.

Дзе маці нарадзіла, там і радзіма.

Мілы той куток, дзе рэзаны пупок.

Чужына не грэе.

Чужая старана тугою арана, слёзкамі засявана.

Чужына не родная матка: хлеба не дасць.

Усякаму міла свая старонка.

*Выхавацель:* Дзеткі, скажыце, што значыць для вас Радзіма?

*1 дзіця:* Радзіма – гэта зямля, на якой я нарадзілася, дзе нарадзіліся мае бацькі, бабуля і дзядуля, усе мы.

*2 дзіця* : Радзіма – гэта наш родны пасёлак, вуліца, на якой стаіць мой дом.

*3 дзіця*: Радзіма – гэта мая сем’я, мае родныя.

*4 дзіця* Радзіма – гэта наш дзіцячы садок і наша група.

*5 дзіця:* Радзіма - гэта наша Беларусь, яе лясы і рэкі, народныя песні , святы і гульні, гэта наша беларуская мова.

*Выхавацель:*Пра нашу родную краіну складзена шмат прыгожых вершаў. Напэўна, і вы ведаеце вершы пра Беларусь.

*1 дзіця:*

Беларусам нарадзіўся,

Беларусам буду жыць

Беларускую зямельку

Буду шчыра я любіць.

*2 дзіця:*

Я – дзяўчынка – беларуска

З васільковымі вачыма

Хоць малая, але знаю

Беларусь – мая Радзіма.

*3 дзіця:*

Мы спыталі ў жураўля

“Дзе найлепшая зямля?”

Журавель нам ў адказ:

“Няма лепшай, як ў нас!”

*Выхавацель:* Так, дзеткі, Беларусь – гэта наша “вялікая Радзіма”. А маленькая Радзіма – гэта наш Карэліцкі край. Вось які верш пра наш край напісала Галіна Калтунова, сучасная паэтэса, якая жыве ў г.п. Карэлічы.

Зямля дарагая, Карэліцкі край!

Вабіць сэрца птушынымі песнямі гай.

Сінь ушанскай вады. Ціхай Сэрвачы плынь.

Карагоды рабін, сонцам тканых вяргінь.

Дзе ад коласа важкага поле звініць,

Дзе ў кожным двары шчасця хопіць на век.

Толькі тут пазнаеш асалоду душы.

Край, ці ёсць даражэйшы ў свеце? Скажы!

*Выхавацель*: Сёння, дзеці, мы пагаворым пра сваю “малую радзіму” – наш родны пасёлак Мір. А ці ведаеце вы, чаму наш пасёлак так называецца? Пра паходжанне назвы Мір існуе некалькі легенд. Я раскажу вам адну з іх, цікавую і малавядомую.

*Легенда суправаджаецца фонавай музыкай і паказам настольнага тэатра.*

**Легенда пра Мір**

Гэта зямля спрадвеку прыцягвала людзей. У мясцовым лесе жылі муж, жонка і сын. Сын быў вельмі гультаяваты і пераборлівы, пагэтаму быў нежанаты. Ён і хацеў бы жаніцца, ды жонкі сабе ніяк падабраць не мог.

Аднойчы старыя рашылі сілаю ажаніць хлопца. А жонку пасваталі яму вялікую, дужую і працавітую. Цяжка спачатку жылося гультаю гэтаму. Ды пасля нічога, стаў працаваць, змяніўся. Праз некалькі гадоў нарадзіўся у іх сынок. Назвалі бацькі яго Мікітам. А дзед з бабкаю называлі яго Мірчыкам, бо ён мірыў ката з сабакам, калі тыя біліся.

Мірчык хутка рос і дужэў. Усе яго любілі і паважалі. Мог Мірчык прадказаць будучае. Прачуў пра гэта мясцовы князь. Паслаў ён дружыну, каб тыя забралі хлопца. Развітаўся хлопец з роднымі і паехаў з дружыннікамі да князя. Быў Мірчык добрым воінам. Ніколі не падвёў сваіх сяброў. За гэта князь назначыў яго сотнікам. На той час гэта была вялікая пасада.

Аднаго разу наехала на гэтае княства шмат ворагаў. Трэба было абараняць сваю Радзіму.

– Што ж, браты, - кажа Мікіта-Мірчык, - давайце паспрабуем выклікаць на чэсны бой адзін-на-адзін каго-небудзь з чужынцаў. Можа, тым справу і завершым, калі Бог дапаможа.

Прыйшоў Мікіта-Мірчык на бераг рэчкі, ды як секане мячом па вялізным камені ў вадзе! Той на дзве палавінкі і разваліўся. Убачылі такую справу ворагі і пачалі да князя на перамовы людзей пасылаць, каб усё мірам-згодай скончыць.

У гонар той бяскроўнай перамогі, дзякуючы нечуванай сіле Мікіты- Мірчыка, назвалі ў народзе тую рэчку Мірачанкай, а пазней і паселішча на яе беразе – Мір.

*Выхавацель:* Бачыце, якая цікавая гісторыя існуе пра наш пасёлак. А зараз я прапаную вам выканаць наступнае заданне. Для яго выканання вам патрэбна падзяліццы на гурточкі па пяць чалавек. Пад мае словы разбіваемся на гурточкі: “Раз-два-тры, павярніся, на гурточкі падзяліся!” *(Дзеці разбіваюцца на гурточкі).*

Цяпер кожны гурток атрымлівае вось такіе часткі карты нашай рэспублікі *(раздае дзецям рознакаляровыя часткі (вобласці) Рэспублікі Беларусь).* Вам патрэбна скласці з гэтых частак карту Беларусі, знайсці на ёй нашу Гродзенскую вобласць і адзначыць, дзе прыкладна знаходзіцца наш родны Мір. У каго атрымліваецца пісаць, то могуць зрабіць надпісы.

*(Дзеці працуюць гурткамі пад беларускую музыку)*

*Выхавацель*: А зараз, дзеці, я запрашаю вас у відэападарожжа па пасёлку. Вы глядзіце ўважліва, запамінайце, бо пасля тое, што вам найбольш спадабалася, вам неабходна будзе намаляваць.

*(Прагляд прэзентацыі і відэароліка пра Мір.)*

*Выхавацель:* Так, дзеткі, усе гістарычныя помнікі, знакамітыя мясціны, што знаходзяцца ў нашым пасёлку, могуць шмат расказаць аб мінулым Міра. А зараз вы з дапамогай фарбаў паспрабуйце расказаць аб прыгажосці нашага пасёлка.

*Дзеці малююць, гучаць беларускія мелодыі. Пасля робяць каментарыі аб тым, што намалявалі.*

*Выхавацель*: Сёння мы з вамі шмат чаго даведаліся пра наш пасёлак, пра яго гістарычныя помнікі. Вы добра папрацавалі. Заўтра мы працягнем гаворку пра нашу малую радзіму – пойдзем на цікавую экскурсію ў Мірскі замак.

*Выхавацель*: А занятак я хачу закончыць такімі выразамі, а вы мне дапамажыце, калі ласка, падкажыце неабходныя, на ваш погляд, словы:

Мы жывём у Рэспубліцы*……… (Беларусь).*

Наш родны пасёлак называецца*…… (Мір).*

Мы будзем расці ………..(*Дужымі, добрымі, смелымі, працавітымі, чулымі…),*

каб наш край быў яшчэ…….(*прыгажэйшым, багацейшым, мацнейшым).*